En mand fik fødder og ben i klemme under en palle.

Arbejdsulykken skete tirsdag formiddag ved et it-firma på Indkildevej i Aalborg. Her var en lastbil i gang med at læsse en palle af, da pallen gled og en ansat ved firmaet fik sine fødder og ben i klemme under pallen. Det oplyser vagtchef Karsten Kristensen fra Nordjyllands Politi. Manden fik benbrud ved ulykken, og arbejdstilsynet er kaldt til stedet for at undersøge de nærmere omstændigheder.